Diari Oficial de la Generalitat Valenciana


Sumari del DOGV 7805, del 14-06-2016 (2016/4408)

ORDRE 20/2016, de 10 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la tramitació de les beques per les quals es compensa, a les universitats públiques de la Comunitat Valenciana, la part no finançada amb càrrec als Pressupostos Generals de l'Estat de les beques de matrícula del sistema general de beques i ajudes a l'estudi concedides pel Ministeri d'Educació, Cultura i Esport.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/06/10/20/dof/vci/html**

### Dades del document

Número de DOGV
:   7805

Data del DOGV
:   14-06-2016

Secció del DOGV
:   I. DISPOSICIONS GENERALS

Número del document
:   2016/4408


Data del document
:   10-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 20/2016, de 10 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la tramitació de les beques per les quals es compensa, a les universitats públiques de la Comunitat Valenciana, la part no finançada amb càrrec als Pressupostos Generals de l'Estat de les beques de matrícula del sistema general de beques i ajudes a l'estudi concedides pel Ministeri d'Educació, Cultura i Esport. [2016/4408]  
ÍNDEX  
  
Preàmbul  
Títol I. Beques  
Article 1. Objecte i finançament  
Article 2. Beneficiaris  
Article 3. Contingut de la beca  
Títol II. Procediment  
Article 4. Certificació  
Article 5. Criteris d'adjudicació  
Article 6. Òrgans competents per a la convocatòria i tramitació del procediment  
Article 7. Resolució de la concessió de beques  
Títol III. Pagament i justificació de la subvenció  
Article 8. Quantia i pagament  
Article 9. Obligacions dels beneficiaris  
Article 10. Circumstàncies que donen lloc a la modificació de la resolució  
Article 11. Mètode de comprovació i pla de control  
Article 12. Incompatibilitats  
Article 13. Responsabilitat i règim sancionador  
Disposició addicional única. Despesa pública  
Disposicions finals  
Primera. Facultat de desplegament  
Segona. Entrada en vigor  
  
  
PREÀMBUL  
  
El Consell, conscient de la necessitat d'invertir en formació de capital humà, pretén continuar en aquesta línia d'ampliar l'abast de les beques i ajudes perquè arriben a una majoria d'estudiants universitaris de la Comunitat Valenciana, i així afavorir la competència, la igualtat d'oportunitats i l'excel·lència en el rendiment acadèmic. Amb aquesta finalitat, el Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana, modificat pel Decret 88/2006, de 16 de juny, va disposar que podrien establir-se ajudes per a l'exempció del pagament de la tarifa de les taxes per serveis acadèmics universitaris.  
El Decret del Consell, pel qual es fixen les taxes a satisfer per la prestació de serveis acadèmics universitaris per al curs 2015/2016, recull la taxa de les matrícules per estudis en les universitats públiques que integren el sistema universitari valencià.  
El Reial Decret Llei 14/2012, de 20 d'abril, de mesures urgents de racionalització de la despesa pública en l'àmbit educatiu, estableix en l'article 7, respecte del finançament de les despeses derivades de la matrícula dels alumnes, que els Pressupostos Generals de l'Estat finançaran la quantitat que corresponga al límit inferior de l'interval establit per al preu públic de cada ensenyança. Per la seua banda, les comunitats autònomes finançaran íntegrament amb càrrec als seus pressupostos la diferència entre el preu públic que fixen i el límit mínim que corresponga a cada ensenyança. Fins al curs 2015-2016, com a màxim, la part del component de matrícula que es finançarà amb càrrec als Pressupostos Generals de l'Estat serà el preu públic vigent per a cada titulació en el moment d'entrada en vigor d'aquest reial decret llei, actualitzat cada curs per mitjà de l'aplicació del coeficient que determine la Conferència General de Política Universitària.  
Aquesta ordre regula les bases del procediment que s'ha de seguir per a la compensació a les universitats de la diferència entre l'import de la taxa dels crèdits en primera matrícula que satisfà l'Administració estatal i l'import de les taxes dels crèdits en primera matrícula que els alumnes han de satisfer per al curs acadèmic que determine cada convocatòria.  
Atés el caràcter de les beques regulades per aquesta ordre, que van dirigides a un col·lectiu que no exerceix activitat econòmica, aquestes subvencions, per la mateixa naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, i no és, per tant, obligatòria la seua notificació a la Comissió Europea.  
A aquesta convocatòria, pel seu caràcter de subvenció, li és aplicable la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en els preceptes que li siguen aplicables, la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
En el procés d'elaboració d'aquesta ordre, d'acord amb el que disposa l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, relatiu a les bases reguladores de la concessió de subvencions, ha sigut emés un informe per l'Advocacia General de la Generalitat i la Intervenció Delegada de la Conselleria competent en matèria d'universitats.  
  
A més s'han realitzat els tràmits d'audiència pertinents.  
Per tot això, conforme el Consell Jurídic Consultiu de la Comunitat Valenciana i en virtut de les atribucions que em confereixen l'article 28 de la Llei 5/1983, de 30 de desembre, del Consell, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i vista la proposta de 7 de juny de 2016, de la persona titular de la Direcció General d'Universitat, Investigació i Ciència i de conformitat amb aquesta,  
  
  
ORDENE  
  
TÍTOL I  
Beques  
  
Article 1. Objecte i finançament  
1. L'objecte d'aquesta ordre és establir les bases per les quals ha de regir-se la convocatòria de beques per a la compensació a les universitats públiques que integren el sistema universitari valencià, a les quals fa referència l'article 2 de la Llei 4/2007, de 9 de febrer, de coordinació del sistema universitari valencià, en la part no finançada amb càrrec als Pressupostos Generals de l'Estat de l'import del component de matrícula de l'alumnat dels seus centres propis o dels centres públics adscrits a aquestes, beneficiari de les beques del sistema general de beques i ajudes a l'estudi concedides pel Ministeri d'Educació, Cultura i Esport, en el curs que determine la corresponent convocatòria.  
  
2. Per a cada exercici pressupostari es convocaran aquelles beques incloses en els pressupostos de la Generalitat amb càrrec a l'aplicació i programa pressupostari que s'indique en la corresponent convocatòria  
  
Article 2. Beneficiaris  
Podran ser beneficiaris d'aquestes beques els que estiguen matriculats en les universitats públiques de la Comunitat Valenciana, a les quals fa referència l'article anterior, i hagen resultat beneficiaris d'una beca de matrícula del sistema general de beques i d'ajudes a l'estudi concedides pel Ministeri d'Educació, Cultura i Esport, en el curs que determine la corresponent convocatòria.  
  
Article 3. Contingut de la beca  
1. La beca consistirà en l'import de la part de la matrícula no compensada a les universitats públiques de la Comunitat Valenciana pel Ministeri d'Educació, Cultura i Esport, dels alumnes beneficiaris del sistema general de beques i d'ajudes a l'estudi.  
2. El dit import consistirà en una quantitat per alumne becat igual a la diferència entre l'import de la taxa de matrícula establit en el Decret del Consell pel qual es fixen les taxes a satisfer per la prestació de serveis acadèmics universitaris, per al curs acadèmic que indique cada convocatòria, i el preu públic fixat per a la titulació corresponent en el curs 2011-2012, actualitzat de conformitat amb el que preveu l'article 7.2 del Reial Decret Llei 14/2012, de 20 d'abril, de mesures de racionalització de la despesa pública en l'àmbit educatiu.  
  
3. En cas de noves titulacions que no existien en el curs 2011-2012, l'import que els correspondrà serà el dels preus públics fixats en el dit curs 2011-2012 per a les titulacions del mateix grau d'experimentalitat.  
  
4. En cas que el Decret del Consell pel qual es fixen les taxes a satisfer per la prestació de serveis acadèmics universitaris, per al curs acadèmic que indique cada convocatòria, no establisca el grau d'experimentalitat d'alguna titulació aquest podrà ser determinat per la corresponent convocatòria.  
  
  
TÍTOL II  
Procediment  
  
Article 4. Certificació  
Les universitats públiques de la Comunitat Valenciana sol·licitaran a la Direcció General d'Universitat, Estudis Superiors i Ciència la compensació a què es refereix l'article 3r, acompanyada d'una certificació acreditativa del nombre d'estudiants beneficiaris de la beca de matrícula, firmada pel president de la comissió de selecció de becaris constituïda en cada universitat amb l'objecte d'estudiar les sol·licituds de beca o ajuda del sistema general de beques i ajudes a l'estudi concedides pel Ministeri d'Educació, Cultura i Esport, amb el vistiplau del rector de la universitat corresponent i amb especificació de l'import individual dels crèdits en primera matricula i del total que corresponga aportar a la Generalitat.  
La dita sol·licitud haurà de ser remesa a la Direcció General d'Universitat, Investigació i Ciència.  
  
Article 5. Criteris d'adjudicació  
1 Les beques es concediran atenent la certificació que emeta la universitat corresponent en la qual s'acredite el nombre d'estudiants beneficiaris de la beca de matrícula, amb especificació de l'import individual dels crèdits en primera matrícula i del total que corresponga aportar a la Generalitat.  
2. En cas que l'import de les beques proposades per a concessió supere l'import global màxim, aquestes beques s'adjudicaran en ordre descendent, d'acord amb la nota mitjana obtinguda per l'alumnat proposat per a concessió, en el curs acadèmic anterior o últim realitzat. En aquest supòsit les beques s'adjudicaran fins que s'esgote l'import global màxim abans mencionat, i quedaran exclosos de la beca l'alumnat la nota mitja dels quals siga inferior a la de l'alumne/a o alumnes a partir del qual s'esgote el dit import global màxim  
3. Per a l'alumnat de Batxillerat que accedisca a la universitat per mitjà d'una prova d'accés, que es matricule per primera vegada de primer curs d'estudis de grau i que no hagen realitzat altres estudis universitaris, la nota mitjana serà la nota d'accés a la universitat. La dita nota d'accés a la universitat no inclourà, en cap cas, la qualificació de les matèries de la fase específica a què fa referència el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles (BOE 283, 24.11.2008). En la resta de vies d'accés a la universitat, la nota mitjana a què es fa referència en aquest article serà la de la prova o ensenyança que permeta l'accés a la universitat.  
4. Per a l'alumnat que es matricule per primera vegada de primer curs d'estudis de màster oficial, la nota mitjana a què fa referència el punt 2 anterior serà la de l'expedient acadèmic corresponent als estudis universitaris que li donen accés al màster.  
5. Per a l'alumnat de segon i posteriors cursos, o de 1r. curs de grau o de màster que ja haja iniciat els dits estudis universitaris, la nota mitjana a què fa referència el punt 2 anterior s'obtindrà aplicant les regles següents:  
5.a) La nota mitjana requerida serà la qualificació numèrica obtinguda en l'escala 0 a 10 en el curs anterior o l'últim realitzat, incloent-hi, si és el cas, els complements formatius cursats.  
5.b) Quan no hi hagen qualificacions numèriques, les qualificacions obtingudes es computaran segons el barem següent:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
e) Suspens o no apte = 2,5 punts.  
f) No presentat = 2,5 punts.  
  
Article 6. Òrgans competents per a la convocatòria i tramitació del procediment  
L'òrgan competent per a l'ordenació i la instrucció de l'expedient és la persona titular de la Subdirecció General d'Universitat, Investigació i Ciència.  
Per a la instrucció del procediment es constituirà una comissió composta pels membres següents:  
a) President: la persona que ocupe la Direcció General d'Universitat, Investigació i Ciència o persona en qui delegue.  
b) Vocals: dos funcionaris de la Direcció General d'Universitat, Investigació i Ciència.  
c) Secretari: la persona titular de la Direcció del Servei de Gestió Economicopressupostària de les Universitats.  
La comissió a la vista de les dades facilitades per les universitats, emetrà un informe que servirà de base per a la proposta de resolució.  
La comissió ajustarà el seu funcionament al que estableixen l'article 22 i següents de la Llei del Procediment Administratiu Comú.  
  
  
Article 7. Resolució de la concessió de beques  
L'òrgan instructor, a la vista de l'informe de la comissió, formularà la proposta de concessió i denegació i emetrà un informe en què conste que, de la informació que es troba en el seu poder, es desprén que els beneficiaris compleixen tots els requisits per a accedir a les beques.  
Vista la proposta de concessió i denegació, la persona titular de la Direcció General d'Universitat, Investigació i Ciència, per delegació del conseller d'Educació, Investigació, Cultura i Esport, resoldrà el procediment de concessió i denegació de les beques i ordenarà la publicació en el Diari Oficial de la Comunitat Valenciana de la resolució amb la relació de l'alumnat beneficiari i l'import corresponent a cadascú.  
  
Aquesta resolució, que posa fi a la via administrativa, haurà de ser dictada en el termini màxim de tres mesos a comptar de la finalització del termini establit en la convocatòria, sense perjudici de l'ampliació de terminis prevista en l'article 42 de la Llei del Procediment Administratiu Comú.  
La resolució del procediment es notificarà als interessats ajustant-se al que disposa l'article 58 de la Llei del Procediment Administratiu Comú. La pràctica de la dita notificació s'ajustarà a les disposicions contingudes en l'article 59.6 de l'esmentada llei, i serà publicada en la pàgina web de la Conselleria d'Educació, Investigació, Cultura i Esport, indicada en la corresponent convocatòria.  
  
  
TÍTOL III  
Pagament i justificació de la subvenció  
  
Article 8. Quantia i pagament  
La beca consistirà en la compensació a les universitats públiques de la Comunitat Valenciana de la diferència entre l'import en concepte d'exempció de taxes dels crèdits en primera matrícula concedides per l'Administració estatal i l'import de la taxa de matrícula dels crèdits en primera matrícula establit en el Decret del Consell, pel qual es fixen les taxes a satisfer per la prestació de serveis acadèmics universitaris per estudis en les universitats públiques que integren el sistema universitari valencià.  
El pagament es realitzarà a la universitat corresponent de conformitat amb la resolució de la convocatòria de beques.  
  
Article 9. Obligacions dels beneficiaris  
Són obligacions dels beneficiaris d'aquestes beques les següents:  
a) Formalitzar la matrícula i mantindre-la durant el curs acadèmic corresponent a la convocatòria de la qual es tracte.  
b) Complir els requisits i les condicions establits per a la concessió i gaudi de la beca.  
c) Cooperar amb l'Administració en les actuacions de comprovació que siga necessari per a verificar, si és procedent, el compliment i l'efectivitat de les condicions o els determinants de la concessió de la beca.  
d) Declarar, específicament en els supòsits de canvi d'estudis, el fet d'haver sigut beneficiari en anys anteriors, així com d'estar en possessió o en condicions legals d'obtindre un títol acadèmic del mateix nivell o superior d'estudis que aquell per al qual se sol·licita la beca.  
  
e) Comunicar a l'entitat concedent l'obtenció de subvencions o beques per a la mateixa finalitat, procedents de qualsevol administració o ens públic o privat nacional o internacional.  
f) Informar l'entitat concedent de l'anul·lació de matrícula així com qualsevol alteració de les condicions tingudes en compte per a la concessió de la beca.  
  
Article 10. Circumstàncies que donen lloc a la modificació de la resolució  
1. La concessió de l'ajuda serà modificada i serà procedent el seu reintegrament i l'exigència de l'interés de demora des del moment del pagament de l'ajuda, en els casos establits en els articles 37 i 38 de la Llei 38/2003 i 172 de la Llei 1/2015, abans mencionada.  
2. Les quantitats a reintegrar tindran la consideració d'ingressos de dret públic, i serà aplicable el que disposa el capítol I del títol II de la Llei 38/2003, de 17 de novembre, General de Subvencions.  
3. El procediment per al reintegrament de les subvencions serà igualment el que estableixen els articles 41 i 42 de la Llei 38/2003, General de Subvencions, i el títol VI de la Llei de Procediment Administratiu Comú.  
4. La persona titular de la Direcció General d'Universitat, Investigació i Ciència, resoldrà el procediment de reintegrament de la subvenció.  
  
Article 11. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà per mitjà de la revisió de la documentació que a aquest efecte s'ha establit en les presents bases com d'aportació preceptiva per les persones beneficiàries, per al pagament de la beca.  
2. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que s'elaborarà a aquest efecte en els termes establits en l'article 169.3 de la Llei 1/2015, anteriorment mencionada.  
  
Article 12. Incompatibilitats  
1. El gaudi de la beca és incompatible amb la percepció de qualsevol altra subvenció, ajuda, ingrés o recurs per a la mateixa finalitat, procedent de qualsevol administració o ens públic o privat, nacionals, de la Unió Europea o d'organismes internacionals.  
2. No es consideraran incompatibles les beques d'aquesta convocatòria amb les beques següents:  
a) Beques concedides a l'empara del Reial Decret 1721/2007, de 21 de desembre, pel qual s'estableix el règim de les beques i ajudes a l'estudi personalitzades.  
b) Beques col·laboració convocades pel Ministeri d'Educació, Cultura i Esport.  
c) Ajudes i beques Erasmus+ i altres d'anàloga naturalesa.  
  
Article 13. Responsabilitat i règim sancionador  
Les persones beneficiàries de les beques quedaran sotmeses a les responsabilitats i règim sancionador regulat en el capítol I i II del títol IV de la Llei 38/2003, de 17 de novembre, General de Subvencions, i en el capítol IV del títol X, de la Llei 1/2005, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
DISPOSICIÓ ADDICIONAL  
  
Única. Despesa pública  
Aquesta ordre no comporta autorització de despesa pública; no obstant això, la despesa corresponent de les convocatòries basades en aquesta ordre haurà d'estar dotada, en tot cas, pels pressupostos de la Generalitat de l'exercici pertinent.  
  
  
DISPOSICIONS FINALS  
  
Primera. Facultat de desplegament  
S'autoritza el titular de la direcció general amb competències en matèria d'universitats, perquè en l'àmbit de les seues competències, adopte les mesures o resolucions necessàries, per al desplegament i l'execució d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 10 de juny de 2016  
  
El conseller d'Educació, Investigació i Cultura i Esport,  
VICENT MARZÀ IBÁÑEZ


Còpia Permalink ELI